
PROIECT.
D E C I Z I E  nr.3/1
a Consiliului sătesc Rogojeni din ______iunie 2026

   
 „Cu privire la amalgamarea voluntară a unităților administrativ-teritoriale,
  oraşul Ghindeşti, comuna Ghindeşti, comuna Roşietici, satul Domulgeni,
  raionul Floreşti, satul Rogojeni, raionul Şoldăneşti ”

În temeiul art. 14 alin. (2) lit. k1) din Legea nr. 436/2006 privind administrația publică locală, Legea nr.435/2006 privind descentralizarea  administrativă și în conformitate cu prevederile art. 8 și 11 a Legii nr. 225/2023 privind amalgamarea voluntară a unităților administrativ-teritoriale și a pct. 25, 39, 40 și 43 din Metodologia de amalgamare voluntară a unităților administrativ-teritoriale aprobată prin Hotărârea Guvernului nr. 925/2023, Hotărârea Guvernului nr. 967/2016 cu privire la mecanismul de consultare publică cu societatea civilă în procesul decizional, Consiliul sătesc Rogojeni

D E C I D E:
         1. Se aprobă amalgamarea voluntară a unităților administrativ-teritoriale prin comasare cu: oraşului Ghindeşti, comuna Ghindeşti, comuna Roşietici, satul Domulgeni, raionul Floreşti şi satul Rogojeni raionul Şoldăneşti.
         2. Se aprobă în calitate de Centru administrativ al UAT amalgamate primăria oraşului Ghindeşti, raionul Floreşti.
         3. Se aprobă Argumentarea respectării condiţiilor de bază şi a criteriilor privind amalgamarea          voluntară a oraşului Ghindeşti, comuna Ghindeşti, comuna Roşietici, satul Domulgeni, raionul Floreşti şi satul Rogojeni raionul Şoldăneşti.
         4. Se pune în sarcina dlui Ruslan Groza, primarul satului Rogojeni transmiterea deciziei de amalgamare voluntară și documentele aferente aprobate de consiliul sătesc către Primăria oraşului Ghindeşti, selectată prin consens în calitate de centru administrativ al unității administrativ-teritoriale amalgamate pentru consolidarea dosarului de amalgamare voluntară. 
        5. Prezenta decizie întră în vigoare la data includerii în Registrul de stat al actelor locale şi poate fi contestată în decurs de 30 de zile de la data comunicării la Judecătoria Orhei (mun.Orhei, V.Mahu,135) în conformitate cu art.209 al Codului Administrativ al Republicii Moldova nr.116/2018.

AU VOTAT:   pentru -  ;   contra -  ;     s-au abţinut -
Autor : Primarul s. Rogojeni Groza Ruslan
Tel : (0272 - 63) 2-77,  primaria.rogojeni@apl.gov.md
Contrasemnat : Secretara Consiliului 
Ardeleanu Viorica


NOTĂ  DE  FUNDAMENTARE

La proiectul de decizie nr.3/1 din _________2026  “Cu privire la amalgamarea voluntară a unităților administrativ-teritoriale prin comasare cu:  oraşul Ghindeşti, comuna Ghindeşti, comuna Roşietici, satul Domulgeni, raionul Floreşti, satul Rogojeni, raionul Şoldăneşti ”

1.Denumirea autorului şi,după caz, a participanţilor la elaborarea proiectului
Autorul proiectului este Primarul satului Groza Ruslan şi este elaborat de secretara consiliului sătesc Ardeleanu Viorica.
2.Condiţiile ce au impus elaborarea proiectului de act normative şi finalităţile urmărite
Elaborarea proiectului de decizie este determinată de necesitatea consolidării capacității administrative a autorității publice locale și îmbunătățirii calității serviciilor publice prestate cetățenilor.
Totodată, procesul de amalgamare voluntară a unităților administrativ-teritoriale reprezintă un instrument de eficientizare a administrației publice locale și de utilizare mai eficientă a resurselor publice.
3.Principalele prevederi ale proiectului şi evidenţierea elementelor noi
Proiectul de decizie prevede:
· amalgamarea voluntară a unității administrativ-teritoriale: oraşul Ghindeşti, comuna Ghindeşti, comuna Roşietici, satul Domulgeni, raionul Floreşti şi satul Rogojeni, raionul Şoldăneşti.
4.Fundamentarea economico-financiară 
Implementarea proiectului de decizie nu necesită alocarea mijloacelor financiare suplimentare din bugetul local la etapa inițierii procesului.

5.Modul de incorporare a actului în cadrul normative în vigoare
Proiectul deciziei a fost elaborat   conformitate cu art.14 alin. (2) lit. k1) al Legii nr. 436/2006 cu privire la administrația publică locală, al art. 8 lit. c) și art. 9 al Legii nr. 225/2023 cu privire la amalgamarea voluntară a unităților administrativ-teritoriale.

6. Avizarea şi consultarea publică a proiectului În scopul respectării prevederii Legii nr.239 din 13.11.2008 privind transparenţa în procesul decizional şi Legii nr.100 din 22.12.2017 cu privire la acte normative, anunţul cu privire la iniţierea elaborării proiectului deciziei, precum şi anunţul cu privire la consultări publice inclusiv şi proiectul de decizie cu toate explicaţiile de rigoare au fost plasate pe pagina WEB: www.rogojeni.sat.md.

7.  Constatările expertizei
Proiectul de decizie este elaborat în conformitate cu legislația în vigoare și nu contravine normelor juridice existente.
Adoptarea proiectului de decizie va permite  analiza și consultarea privind oportunitatea amalgamării voluntare, în vederea consolidării capacității administrative și dezvoltării durabile a comunității.

Proiectul de decizie se prezintă comisiilor de specialitate pentru avizare de a fi propuse Consiliului sătesc pentru examinare şi adoptare în şedinţă.


     Secretara consiliului                                   Ardeleanu Viorica



ANUNȚ
privind consultarea publică a proiectului de Decizie “Cu privire la amalgamarea voluntară a unităților administrativ-teritoriale prin comasare cu: oraşul Ghindeşti, comuna Ghindeşti, comuna Roşietici, satul Domulgeni raionul Floreşti şi satul Rogojeni,  raionul Şoldăneşti”

     Primăria Rogojeni informează publicul interesat despre organizarea consultării publice a proiectului de Decizie privind amalgamarea voluntară a unităților administrativ-teritoriale:
oraşul Ghindeşti, raionul Floreşti;
comuna Ghindeşti, raionul Floreşti;
comuna Roşietici, raionul Floreşti;
satul Domulgeni, raionul Floreşti.
satul Rogojeni, raionul Şoldăneşti

     Proiectul de decizie are ca obiect aprobarea amalgamării voluntare a următoarelor unități administrativ-teritoriale:
oraşul Ghindeşti, raionul Floreşti;
comuna Ghindeşti, raionul Floreşti;
comuna Roşietici, raionul Floreşti;
satul Domulgeni, raionul Floreşti.
satul Rogojeni, raionul Şoldăneşti

     Elaborarea și adoptarea proiectului de decizie are ca scop aprobarea amalgamării voluntare a unităților administrativ-teritoriale participante, ca rezultat al parcurgerii etapei juridico-procedurale de analiză, consultare și fundamentare, această decizie reprezentând actul deliberativ prin care autoritățile administrației publice locale își exprimă acordul formal asupra comasării unităților vizate.
     Totodată, prin efectul său juridic, decizia constituie temeiul pentru consolidarea dosarului de amalgamare voluntară și transmiterea acestuia către Cancelaria de Stat a Republicii Moldova, în vederea inițierii procedurilor de elaborare și promovare a proiectului de lege privind constituirea unității administrativ-teritoriale amalgamate, în conformitate cu prevederile Legea nr. 225/2023 privind amalgamarea voluntară a unităților administrativ-teritoriale și ale HG nr. 925/2023 privind aprobarea metodologiei de amalgamare voluntară a unităților administrativ-teritoriale.
     Proiectul de decizie și materialele aferente (nota informativă, Argumentarea  respectarii în procesul de amalgamare voluntară a condiţiilor de bază şi a criteriilor prevăzute în capitolul II ) pot fi consultate:
• la sediul Primăriei Rogojeni
• pe pagina web oficială: www.rogojeni.sat.md 
• panoul informativ a primăriei
 
Modalitatea de participare
Cetățenii, reprezentanții societății civile, mediului de afaceri și alte părți interesate sunt invitați să prezinte recomandări și opinii asupra proiectului de decizie.
 
Recomandările pot fi expediate până la data de 24 iunie 2026, prin:
• e-mail: primaria.rogojeni2003@gmail.com 
• poștă sau depunere la sediul primăriei
Persoană responsabilă
Pentru informații suplimentare, vă puteți adresa:
Nume, prenume: Ardeleanu Viorica
Funcția: secretara consiliului sătesc
Tel.: 0272 63277
Email: primaria.rogojeni2003@gmail.com 
                                                                                                                       Anexă
                                                                                                la Decizia Consiliului sătesc Rogojeni 
                                                                                                 nr.3/1 din _____.06.2026
ARGUMENTAREA
privind amalgamarea voluntară a orașului Ghindești, comunei Ghindești, comunei Roșietici, satului Domulgeni, raionul Florești și satului Rogojeni, raionul Șoldănești și selectarea centrului administrativ al viitoarei UAT amalgamate

Prezenta argumentare este elaborată în temeiul prevederilor art. 5 și art. 6 din Legea nr. 225/2023 privind amalgamarea voluntară a unităților administrativ-teritoriale, precum și al prevederilor Metodologiei de amalgamare voluntară a unităților administrativ-teritoriale, aprobată prin Hotărârea Guvernului nr. 925/2023, cu modificările ulterioare.
I. Respectarea condițiilor de bază pentru amalgamarea voluntară
Potrivit art. 5 alin. (1) din Legea nr. 225/2023, amalgamarea voluntară se realizează cu respectarea cumulativă a condițiilor de bază stabilite de lege.
1. Continuitatea teritorială
Conform art. 5 alin. (1) lit. a), teritoriul UAT amalgamate trebuie să fie continuu.
Orașul Ghindești, comuna Ghindești, comuna Roșietici, satul Domulgeni, raionul Florești și satul Rogojeni, raionul Șoldănești, participante la procesul de amalgamare voluntară, formează un teritoriu continuu, unitățile administrativ-teritoriale fiind învecinate și având legături teritoriale directe.
Suprafața unităților administrativ-teritoriale participante este următoarea:
orașul Ghindești – 368 ha;
comuna Ghindești – 3 493 ha;
comuna Roșietici – 2 977 ha;
satul Domulgeni – 2 254 ha;
satul Rogojeni – 1 107 ha.
Suprafața totală a viitoarei UAT amalgamate constituie 10 199 ha.
Prin urmare, este îndeplinită condiția prevăzută la art. 5 alin. (1) lit. a) din Legea nr. 225/2023.
2. Populația minimă
Conform art. 5 alin. (1) lit. b) din Legea nr. 225/2023, populația UAT amalgamate trebuie să constituie minimum 3000 de locuitori.
Conform datelor oficiale privind populația furnizate de Biroul Național de Statistică și reflectate în instrumentul informațional „Amalgamator”, populația unităților administrativ-teritoriale participante este următoarea:
orașul Ghindești – 1 284 locuitori;
comuna Ghindești – 1 559 locuitori;
comuna Roșietici – 1 452 locuitori;
satul Domulgeni – 934 locuitori;
satul Rogojeni – 437 locuitori.
Populația totală a viitoarei UAT amalgamate constituie 5 666 locuitori.
Prin urmare, este îndeplinită condiția prevăzută la art. 5 alin. (1) lit. b) din Legea nr. 225/2023.
În consecință, condițiile legale obligatorii privind continuitatea teritorială și populația minimă necesară pentru amalgamarea voluntară sunt respectate.
II. Selectarea centrului administrativ al UAT amalgamate
Potrivit art. 6 alin. (1)-(3) din Legea nr. 225/2023, selectarea centrului administrativ al UAT amalgamate poate avea loc în baza criteriilor privind demografia, capacitatea fiscală și capacitatea de furnizare a serviciilor publice.
Totodată, art. 6 alin. (4) din Legea nr. 225/2023 stabilește expres că:
„Centrul administrativ al UAT amalgamate poate fi selectat cu derogare de la criteriile prevăzute la alin. (1)-(3) în cazul în care grupul de lucru comun agreează aceasta prin consens, fapt confirmat prin deciziile privind amalgamarea voluntară adoptate de consiliile locale ale UAT participante la procesul respectiv de amalgamare voluntară.”
Prevederi similare sunt cuprinse și în pct. 10² din Metodologia aprobată prin Hotărârea Guvernului nr. 925/2023.
În cadrul procesului de amalgamare voluntară, Grupul de Lucru Comun constituit de către unitățile administrativ-teritoriale participante a examinat chestiunea privind selectarea centrului administrativ al viitoarei UAT amalgamate.
În cadrul ședinței Grupului de Lucru Comun din 18 mai 2026, desfășurată cu participarea reprezentanților tuturor unităților administrativ-teritoriale participante, membrii grupului au exprimat prin consens acordul privind selectarea orașului Ghindești, raionul Florești, în calitate de centru administrativ al viitoarei unități administrativ-teritoriale amalgamate.
Selectarea orașului Ghindești în calitate de centru administrativ are la bază consensul exprimat de toate unitățile administrativ-teritoriale participante și reflectă voința comună a autorităților administrației publice locale implicate în procesul de amalgamare voluntară.
Consensul exprimat de Grupul de Lucru Comun urmează a fi confirmat prin deciziile privind amalgamarea voluntară adoptate de consiliile locale ale unităților administrativ-teritoriale participante, în conformitate cu prevederile Legii nr. 225/2023.
Concluzie
Analiza efectuată demonstrează că procesul de amalgamare voluntară dintre orașul Ghindești, comuna Ghindești, comuna Roșietici, satul Domulgeni și satul Rogojeni întrunește condițiile obligatorii prevăzute de art. 5 din Legea nr. 225/2023.
Totodată, selectarea orașului Ghindești în calitate de centru administrativ al viitoarei UAT amalgamate este realizată în conformitate cu prevederile art. 6 alin. (4) din Legea nr. 225/2023 și pct. 10² din HG nr. 925/2023, în baza consensului exprimat de Grupul de Lucru Comun constituit pentru coordonarea procesului de amalgamare voluntară.

